b'\n_START_ARTICLE_\nDragan Petrovec\n_START_SECTION_\n\xc5\xbdivljenje in delo\n_START_PARAGRAPH_\nPotem ko je v Ljubljani zaklju\xc4\x8dil klasi\xc4\x8dno gimnazijo, se je vpisal na Pravno fakulteto v Ljubljani, kjer je leta 1975 diplomiral. Leta 1977 je opravil pravosodni izpit in se zaposlil na Ministrstvu za pravosodje ter se do leta 1983 ukvarjal s pravicami na zaporno kazen obsojenih oseb. Od leta 1975 dalje je v \xc5\xbeenskem zaporu na Igu sodeloval pri tudi v evropskem pogledu edinstvenem eksperimentu, katerega posledica je bila sprostitev re\xc5\xbeima in odpiranje dotlej strogo nadzorovanega zavoda v odprt zapor, in to ne glede na kaznivo dejanje ali dol\xc5\xbeino kazni obsojenih. Leta 1983 se je v zaporu na Igu zaposlil ter ga na koncu tudi vodil._NEWLINE_Leta 1991 je magistriral na temo Meje in mo\xc5\xbenosti tretmanskega modela. Leta 1993 se je zaposlil na In\xc5\xa1titutu za kriminologijo, kjer je leta 1997 doktoriral s tezo O namenu kaznovanja \xe2\x80\x93 slepa ulica absolutnih teorij. Po oceni tujih ekspertov velja za vodilnega strokovnjaka za izvr\xc5\xa1evanje kazni zapora v svetu._NEWLINE_Ukvarja se s filozofijo in prakso kaznovanja, tretmajem obsojenih in s kriminalitetno politiko. _NEWLINE_Pou\xc4\x8duje penologijo na podiplomskem \xc5\xa1tudiju na Pravni fakulteti, na Fakulteti za socialno delo in na Fakulteti za varnostne vede Univerze v Ljubljani.'